ยื่นแก้กฎหมายกบข.ดูแลอย่างเป็นธรรม
เครือข่ายสมาชิก กบข. ยื่นหนังสือเพื่อไทย เร่งแก้ไขกฎหมายมาตรา 63
9 มี.ค. 2555

เครือข่ายสมาชิก กบข. ยื่นหนังสือเพื่อไทย เร่งแก้ไขกฎหมายมาตรา 63 
นายวิศร์ อัครสันตติกุล ประธานองค์กรเครือข่ายสมาชิกกองทุนบำเหน็จบำนาญข้าราชการ (กบข.) แห่งประเทศไทย พร้อมตัวแทน ได้เดินทางมายื่นหนังสือเรียกร้องให้มีการเร่งแก้ไขกฎหมาย กบข. ต่อนายพีรพันธุ์ พาลุสุข สส.ยโสธร คณะทำงานกฎหมาย พรรคเพื่อไทย ให้ผลักดันแก้ไขกฎหมาย กบข. มาตรา 63 และมาตรา 59 ให้เสร็จทันภายในสมัยประชุมนิติบัญญัติ ซึ่งในขณะนี้รอเพียง สส.พรรคเพื่อไทย และพรรคร่วมรัฐบาล 20 คน ลงชื่อเพื่อแก้ไขกฎหมายดังกล่าวต่อสภา
เครือข่ายต้องการให้มีการแก้ไขหลักเกณฑ์การคำนวณเงิน กบข. ตามมาตรา 63 เพื่อให้ได้รับบำนาญที่สูงขึ้น ลาออกได้ เสียชีวิตโดยได้รับประโยชน์ที่เป็นธรรม และให้มีผลย้อนหลังไปถึงผู้เกษียณไปแล้ว เนื่องจากเป็นกฎหมายที่เอารัดเอาเปรียบไม่เป็นธรรมแก่ข้าราชการที่เป็นสมาชิก ไม่เป็นการดูแลสมาชิกวัยเกษียณตามที่ตั้งไว้อย่างแท้จริง
ทั้งนี้ ในวันที่ 27 มี.ค. สมาชิก กบข.ทั่วประเทศ นัดชุมนุมใหญ่ที่ลานพระบรมรูปทรงม้า